માફ કરવાનું સહેલું નથી હોતું, પણ માફ કરી શકો તો માફ કરો. ભૂલવાની જરૂર હોય ત્યાં જરૂર ભૂલી તો જવું જ જોઈએ. બિનજરૃરી માલસામાનની જેમ મનના માળિયામાંથી બિનજરૃરી સ્મૃતિઓ પણ ફેંકી દેવી પડે છે, તો જ માણસનું મન હળવું બને છે. કેટલાક માણસો સ્મૃતિઓને પણ મિલકત બનાવી દે છે. તેમને તેની માલિકીમાં નકારાત્મક આનંદ આવે છે. આવા માણસો વિચારતા નથી કે આ ચીજોનો પોતાને શું ઉપયોગ છે ? તેને સાચવી રાખવાથી પોતાને ખરેખર શું લાભ થાય તેમ છે ? આવો સંગ્રહ પોતાને કઈ રીતે ખપનો છે ? આગળ ઉપર તેનું શું મૂલ્ય છે ? સ્મૃતિસંદુકમાં જે કંઈ નકામું હોય તેને ફેંકી દેતા પણ માણસને આવડવું જોઈએ. સ્મૃતિનો ઉપયોગ જીવનના વર્તમાન આનંદ કટોરામાં સુગંધીના ટીપાની જેમ કરો. સ્મૃતિને વર્તમાનના આનંદમાં ઝેરનાં ટીપાંની જેમ ના ભેળવો. સ્મૃતિને વર્તમાનના દુખમાં મીઠાશનું ઉમેરણ પણ બનાવી શકાય છે અને વર્તમાનના દુઃખમાં સ્મૃતિ વડે વધુ મોટો ઊભરો પણ આણી શકાય છે.